1. การกีดกั้นหรือเปลี่ยนแปลงทางน้ำกระแสน้ำพัดถนนจนถนนสายนั้นขาด ไม่สามารถใช้สัญจรไปมาได้ คงเป็นภาพที่คุ้นตาผ่านทางจอโทรทัศน์ในช่วงที่เกิดอุทกภัยใหญ่ เมื่อน้ำไหลมาถนนก็จะสลายไป นับว่าเป็นข้อเท็จจริงอันไม่อาจปฏิเสธได้ และเพื่อรักษาทางหลวงให้มีสภาพดีพร้อมสำหรับการคมนาคม จึงมีกฎหมาย มาตรา 59 แห่งพระราชบัญญัติทางหลวง พ.ศ.2535 บัญญัติไว้ว่า "ห้ามมิให้ผู้ใดกีดกั้นหรือเปลี่ยนแปลงทางน้ำที่ติดต่อกับเขตทางหลวงหรือทางน้ำที่ไหลผ่านทางหลวง ในเขตที่ดินภายในระยะ 500 เมตร จากแนวกลางทางหลวง เว้นแต่ได้รับอนุญาตเป็น หนังสือจากผู้อำนวยการทางหลวงหรือผู้ซึ่งรับได้รับมอบหมายจากผู้อำนวยการทางหลวง" หากการกระทำดังกล่าว ไม่ได้รับอนุญาต มีโทษตามมาตรา 73/2 ต้องระวางโทษจำคุกไม่เกิน 6 เดือน หรือปรับไม่เกิน 10,000 บาทหรือทั้งจำทั้งปรับ เจ้าหน้าที่กรมทางหลวงขนบทจะแจ้งเป็นหนังสือให้ผู้ฝ่าฝืนรื้อถอนสิ่งกีดกั้นหรือแก้ไขทางน้ำภายในกำหนดเวลาอันสมควร หากผู้นั้นไม่ปฏิบัติตามเจ้าหน้าที่มีอำนาจเข้ารื้อถอนหรือจัดการแก้ไข โดยผู้นั้นจะเรียกร้องค่าเสียหายไม่ได้และต้องเป็นผู้เสียค่าใช้จ่ายในการนั้นด้วย

ถ้าท่านมีความจำเป็นต้องกีดกั้น เปลี่ยนแปลงทางน้ำที่ติดต่อกับเขตทางหลวงหรือทางน้ำที่ไหลผ่านทางหลวง ในเขตที่ดินภายในระยะ 500 เมตร จากแนวกลางทางหลวง จะต้องขออนุญาตจากกรมทางหลวงชนบทก่อน เพราะหากมีการเปลี่ยนแปลงทางน้ำอาจส่งผลกระทบต่อโครงสร้างของถนนที่ได้ร้างไว้เดิม และอาจทำให้ถนนเสียหายจนเกิดความเดือดร้อนแก่ประชาชนได้ หากท่านพบเห็นการกระทำดังกล่าว โปรดแจ้งเจ้าหน้าที่กรมทางหลวงชนบท หรือสายด่วน 1146 เพื่อจะได้ตรวจสอบและดำเนินการ

ต่อไป

2. การใช้ยานพาหนะบนทางที่ยังไม่เปิด

"อันตรายห้ามเข้า" "ทางอยู่ระหว่างก่อสร้างยังไม่ได้เปิดให้ใช้สัญจร" "เขตก่อสร้างอันตราย ห้ามเข้า"หรือป้ายเขียนข้อความอีกมากมายซึ่งใช้สื่อความหมายว่าถนนดังกล่าวยังไม่พร้อมใช้งาน การฝ่าฝืนป้ายเตือนเข้าไปใช้ยานพาหนะบนถนนดังกล่าวนอกจากจะเกิดอันตรายแก่ตัวผู้ฝ่าฝืนเองแล้ว ยังสร้างความเสียหายให้กับถนนซึ่งกำลังดำเนินการก่อสร้าง หรือก่อสร้างเสร็จแล้วแต่ยังไม่พร้อมใช้งานอีกด้วย เพื่อรักษาทางหลวง กฎหมายจึงมีมาตรา 60 แห่งพระราชบัญญัติทางหลวง พ.ศ.2535 ซึ่งบัญญัติว่า "ห้ามมิให้ผู้ใด

ใช้ยานพาหนะบนทางหลวงซึ่งยังมิได้เปิดอนุญาตให้ใช้เป็นทางสาธารณะ เว้นแต่ได้รับอนุญาตจากเจ้าพนักงาน

ผู้ควบคุมทางหลวงนั้น หรือผู้ได้รับสัมปทานแล้วแต่กรณี " ผู้กระทำการฝ่าฝืนดังกล่าวมีโทษตามมาตรา 73/1ต้องระวางโทษจำคุกไม่เกิน 3 เดือน หรือปรับไม่เกิน 5,000 บาท หรือทั้งจำทั้งปรับ

ดังนั้นเพื่อรักษาทางหลวงและความปลอดภัยในชีวิตและทรัพย์สินของท่าน และรักษาถนน ของส่วนรวม จึงไม่ควรฝ่าฝืนกฎหมายนี้ หากท่านมีความจำเป็นต้องใช้ทางดังกล่าวอย่างหลีกเลี่ยงไม่ได้ ขอให้ยื่นเรื่องขออนุญาตต่อเจ้าหน้าที่ของกรมทางหลวงชนบท ได้ที่แขวงทางหลวงชนบทในจังหวัดของท่าน และหากเจอการกระทำผิดโดยใช้ยานพาหนะบนทางที่ยังไม่เปิดให้ใช้ โปรดแจ้งเจ้าหน้าที่ของกรมทางทางสายด่วน 1146 เพื่อช่วยกันรักษาถนนและรักษาชีวิตของทุกคนให้ปลอดภัย